CELEX: 52014XG0614(05)
Language: fi
Date: 2014-05-20
Title: Neuvoston päätelmät, annettu 20 päivänä toukokuuta 2014 , tehokkaasta opettajankoulutuksesta

14.6.2014   
            
            
               FI
            
            
               Euroopan unionin virallinen lehti
            
            
               C 183/22
            
         Neuvoston päätelmät, annettu 20 päivänä toukokuuta 2014, tehokkaasta opettajankoulutuksesta (1)
   
   2014/C 183/05
   EUROOPAN UNIONIN NEUVOSTO, joka
   PALAUTTAA MIELEEN NÄIDEN PÄÄTELMIEN LIITTEESSÄ ESITETYN TOIMINTAPOLIITTISEN TAUSTAN,
   KATSOO SEURAAVAA:
   
               1.
            
            
               Opetuksen korkea laatu on yleisesti tunnustettu yhdestä tärkeimmistä tekijöistä, kun pyritään onnistuneisiin oppimistuloksiin kehittämällä tietoja, taitoja, asenteita ja arvoja, joita oppijat tarvitsevat voidakseen toteuttaa täydet mahdollisuutensa yksilöinä sekä yhteiskunnan aktiivisina jäseninä ja työvoimana.
            
         
               2.
            
            
               Nopeasti muuttuvassa maailmassa opettajien rooli ja heitä koskevat odotukset muuttuvat myös, koska heidän on otettava huomioon uudet taitovaatimukset, teknologian nopea kehitys ja lisääntyvä sosiaalinen ja kulttuurinen monimuotoisuus sekä tarjottava yksilöllisempää ja erityistarpeet huomioon ottavaa opetusta.
            
         
               3.
            
            
               Opettajien kouluttajilla on keskeinen rooli opetushenkilöstön laadun ylläpitämisessä ja parantamisessa. Korkealaatuinen opettajien peruskoulutus, varhaisvaiheen tuki (perehdytys) ja ammatillinen jatkokoulutus ovat tärkeitä sen varmistamiseksi, että löytyy sopivia ehdokkaita opettajan uralle ja opettajilla on tehokkaassa nykypäivän kouluopetuksessa tarvittavat taidot ja he pitävät niitä yllä.
            
         
               4.
            
            
               Opettajankoulutusohjelmien ja palvelukseenottoprosessien kehittämiseksi on etukäteen määriteltävä opettajien uransa eri vaiheissa tarvitsemat ammatilliset taidot. Voidaan käyttää ammattiosaamiskehyksiä standardien kohottamiseksi määrittelemällä ne tiedot, taidot ja asenteet, jotka opettajien, myös ammatillisen koulutuksen ja aikuiskoulutuksen opettajien, olisi omattava tai hankittava. Samoin opettajien kouluttajat, jotka valmentavat opettajia suorittamaan tehtävänsä, voivat hyötyä tällaisten kehysten soveltamisesta.
            
         TOTEAA SEURAAVAA:
   
               1.
            
            
               Ei ole mitenkään epätavallista, että uudet opettajat luopuvat ammatistaan ennenaikaisesti, mikä voi aiheuttaa kyseisille henkilöille ja koko järjestelmälle huomattavia menetyksiä. Opettajien peruskoulutusohjelmilla, jotka valmentavat heitä asianmukaisesti alusta alkaen, ja perehdytystoimilla, opastamisella ja kiinnittämällä enemmän huomiota heidän henkilökohtaiseen ja ammatilliseen hyvinvointiinsa voidaan edistää tämän ongelman korjaamista.
            
         
               2.
            
            
               Opettajankoulutus olisi nähtävä kiinteänä osana laajempaa toimintapoliittista tavoitetta, joka on ammatin houkuttelevuuden parantaminen. Tämä edellyttää asianmukaista alalle valinnan, palvelukseenoton ja alalla pitämisen politiikkaa, tehokasta opettajien peruskoulutusta, tukea uran alkuvaiheessa, koko uran jatkuvaa ammatillista oppimista ja kehittymistä, opetusta koskevaa palautetta ja opettajille suunnattuja kannustimia.
            
         
               3.
            
            
               Opettajakoulutusohjelmien, koskevat ne sitten tulevia opettajia ennen ammattiuran alkamista tai ammatissa toimivia opettajia ammatillisen jatkokoulutuksen yhteydessä, olisi oltava riittävän joustavia, jotta voidaan reagoida opetuksessa ja oppimisessa tapahtuviin muutoksiin. Niissä olisi hyödynnettävä opettajien omaa kokemusta ja pyrittävä edistämään monialaisia ja yhteistyöhön perustuvia lähestymistapoja, jotta oppilaitokset ja opettajat pitävät tehtäviinsä kuuluvana yhteistyön tekemisen asianomaisten sidosryhmien, kuten kollegojen, vanhempien ja työnantajien, kanssa.
            
         
               4.
            
            
               Digitaalisen oppimisen välineiden ja avointen oppimisresurssien yleistyminen myös edellyttää, että opettajat hankkivat niistä riittävästi tietoa, jotta he voivat kehittää asianmukaiset digitaaliset taidot ja hyödyntää niitä tehokkaasti ja asianmukaisesti opetuksessa. Nämä uudet välineet voivat myös auttaa varmistamaan kaikille yhtäläiset mahdollisuudet laadukkaaseen opetukseen.
            
         ON YHTÄ MIELTÄ SEURAAVASTA:
   
               1.
            
            
               Opettajien peruskoulutuksen pitäisi antaa tuleville opettajille laadukkaan opetuksen edellyttämät keskeiset taidot ja motivoida uusien taitojen hankkimiseen ja päivittämiseen koko uran ajan. Ottaen täysin huomioon kansalliset olosuhteet siihen olisi sisällytettävä opetettavan aineen tuntemus ja opetustaidot, joita opetusharjoittelujaksot vahvistavat, ja siinä olisi myös rohkaistava pohtivaa ja yhteistyöhön perustuvaa työskentelyä, monikulttuurisiin opetusryhmiin mukautumista ja johtajanroolin hyväksymistä.
            
         
               2.
            
            
               Opettajankoulutusohjelmissa olisi kiinnitettävä enemmän huomiota erityiskysymyksiin, muun muassa tehokkaisiin menetelmiin auttaa oppijoita hankkimaan monialaisia taitoja, kuten digitaalinen lukutaito, yrittäjyystaidot ja luova ja kriittinen ajattelu sekä parantamaan kielitaitoa. Lisäksi olisi kiinnitettävä huomiota tehokkaisiin tapoihin tukea erilaisia oppilasryhmiä, myös erityistarpeita omaavia ja/tai heikommista lähtökohdista tulevia.
            
         
               3.
            
            
               Voisi olla hyödyllistä soveltaa opettajien peruskoulutukseen erityisiä laadunvarmistusjärjestelmiä sekä säännöllistä uudelleentarkastelua painottaen edellytettyjä oppimistuloksia, käytännön harjoittelun laatua ja riittävää pituutta sekä opetettavien asioiden merkityksellisyyttä.
            
         
               4.
            
            
               Opettajien peruskoulutusta antavia korkea-asteen oppilaitoksia voitaisiin vahvistaa keskuksina, joissa koulutetaan sekä opettajia että opettajien kouluttajia ja tutkitaan opettajien taitojen kehittämistä ja tehokkaita opetus- ja oppimismenetelmiä.
            
         
               5.
            
            
               Vuoropuhelu ja kumppanuudet opettajankoulutuksen tarjoajien ja oppilaitosten välillä sekä työmarkkinoiden ja yhteisön edustajien kanssa voivat antaa hyödyllisiä tietoja ja ajatuksia suunniteltaessa ja toteutettaessa opettajankoulutusohjelmia. Tällaiset kumppanuudet voivat myös edistää koordinoidumpaa lähestymistapaa tutkintoihin, pätevyysvaatimuksiin ja vastaavaan koulutustarjontaan erityisesti ammatillisen koulutuksen ja aikuiskoulutuksen alalla.
            
         
               6.
            
            
               Sekä opettajien peruskoulutuksen että ammatillisen jatkokoulutuksen olisi perustuttava vankkaan pedagogiseen tutkimukseen, ja siinä olisi sovellettava aikuisoppimisen menetelmiä, jotka perustuvat hyvien käytäntöjen jakamiseen, verkko-oppimiseen ja vertaisoppimiseen. Niissä olisi varmistettava, että opettajilla on säännöllisesti mahdollisuus päivittää aineentuntemus ja saada tukea ja koulutusta, jotka liittyvät tehokkaisiin ja innovatiivisiin opetustapoihin, myös uusiin teknologioihin perustuviin.
            
         KEHOTTAA JÄSENVALTIOITA TOISSIJAISUUSPERIAATE, KOULUTUSTA TARJOAVIEN OPPILAITOSTEN ITSENÄISYYS JA KANSALLISET OLOSUHTEET HUOMIOON OTTAEN:
   
               1.
            
            
               Pyrkimään siihen, että opettajien peruskoulutusohjelmat tarjoavat tuleville opettajille mahdollisuudet hankkia kaikki asiaankuuluvat taidot, joita heidän menestyksellinen uralla alkuun pääsemisensä edellyttää.
            
         
               2.
            
            
               Edistämään sellaisten kattavien osaamiskehysten kehittämistä opettajia varten (2), joissa määritellään taidot ja ominaisuudet, joita he tarvitsevat uransa eri vaiheissa tai eri opetustilanteissa. Näiden kehysten olisi oltava riittävän joustavia, jotta voidaan vastata muuttuviin tarpeisiin, ja niistä olisi keskusteltava yhteistyössä asianomaisten sidosryhmien kanssa.
            
         
               3.
            
            
               Samoin kannustamaan osaamiskehysten laatimista opettajien kouluttajia varten määritellen heidän tarvitsemansa taidot ja vahvistaen yhteistyötä ja vertaiskäytäntöjen vaihtoa ja kehittäen sellaisia aloja kuin uusien opettajien koulukohtainen opastaminen.
            
         
               4.
            
            
               Tutkimaan edelleen mahdollisuuksia tehostaa yhteistyötä, kumppanuuksia ja verkottumista monenlaisten sidosryhmien kanssa opettajankoulutusohjelmien suunnittelussa.
            
         
               5.
            
            
               Edistämään tehokasta digitaalista opetusta ja oppimista varmistaen, että itse opettajien kouluttajat ja opettajat hankkivat riittävät digitaaliset taidot ja oppivat auttamaan oppijoita käyttämään digitaalisia resursseja järkevästi ja turvallisesti ja hallitsevat paremmin yksilölliset oppimisprosessit, päivittämällä opettajankoulutusohjelmat ja parantamalla korkealaatuisten avointen oppimisresurssien saatavuutta ja käyttöä.
            
         
               6.
            
            
               Hyödyntämään EU:n välineiden, kuten Erasmus+ -ohjelman sekä tarvittaessa Euroopan sosiaalirahaston rahoitusmahdollisuuksia siihen, että
               
                           i)
                        
                        
                           tuetaan jäsenvaltioiden politiikkoja opettajien peruskoulutuksen ja opettajien ammatillisen jatkokoulutuksen parantamiseksi ja
                        
                     
                           ii)
                        
                        
                           edistetään tulevien opettajien, opetushenkilöstön ja opettajien kouluttajien liikkuvuutta ja kannustetaan strategisia kumppanuuksia, toimintapoliittisia kokeiluja ja tulevaisuuteen tähtääviä opetushankkeita ja erityisesti mahdollistetaan uusien menetelmien testaus ja osaamiskehysten käytännön toteuttaminen.
                        
                     
         KEHOTTAA JÄSENVALTIOITA JA KOMISSIOTA:
   
               1.
            
            
               Hyödyntämään mahdollisimman hyvin ET 2020 -rakenteita avoimen koordinointimenetelmän puitteissa näyttöön perustuvan päätöksenteon vahvistamiseksi ja menestyksekkäiden käytäntöjen kehittämiseksi ja jakamiseksi seuraavien seikkojen osalta:
               
                           —
                        
                        
                           tehokkaat opettajankoulutusohjelmat, joissa pääpaino on opettajien peruskoulutuksessa ja yhteistyöhön perustuvien opetusta koskevien lähestymistapojen edistämisessä;
                        
                     
                           —
                        
                        
                           työpaikkakouluttajien ammattikoulutus ottaen huomioon heidän tärkeä roolinsa korkeatasoisen oppisopimuskoulutuksen ja muun työhön perustuvan oppimisen tarjoajina;
                        
                     
                           —
                        
                        
                           opettajankoulutusohjelmien sekä opettajien ja kouluttajien ammattitaidon asianmukaisuuden vahvistaminen, tarvittaessa tiiviimmässä yhteistyössä työnantajien kanssa, mukaan lukien yritykset.
                        
                     
         
               2.
            
            
               Hyödyntämään asiaankuuluvien tutkimusten, kuten TALISin (3), tuloksia, jotta voidaan ottaa huomioon opettajien ja koulunjohtajien näkemykset ja mielipiteet opettajankoulutuksesta toimintapoliittisessa päätöksenteossa.
            
         
               3.
            
            
               Tunnistamaan tutkimuksen avulla tehokkaimmat menetelmät ja käytännöt, joilla opettajat voivat auttaa oppijoita hallitsemaan oppimistaan tehokkaasti tämän päivän moniulotteisissa oppimisympäristöissä.
            
         PYYTÄÄ KOMISSIOTA:
   
               1.
            
            
               Luomaan opettajien ja erityisesti tulevien ja vasta ammatissa aloittaneiden opettajien yhteisöjä hyödyntäen nykyisiä opettajien eurooppalaisia foorumeita (esim. eTwinning) opetuskäytäntöjä koskevan yhteistyön kehittämiseksi edelleen vertaispohjalta koko EU:ssa.
            
         
               2.
            
            
               Tukemaan yhteistyötä sellaisten kumppaneiden, verkostojen ja järjestöjen kanssa, joilla on kokemusta ja osaamista tehokkaiden opettajankoulutusohjelmien laatimisesta, erityisesti peruskoulutusohjelmien osalta.
            
         
      (1)  Tässä tekstissä opettajalla tarkoitetaan yleissivistävän koulutuksen opettajia, ammatillisen koulutuksen opettajia ja kouluttajia sekä aikuiskouluttajia.
   
      Opettajien kouluttajalla tarkoitetaan kaikkia niitä, jotka aktiivisesti edistävät opettajiksi opiskelevien ja opettajien virallista oppimista joko opettajien peruskoulutuksessa tai ammatillisessa jatkokoulutuksessa.
   
      (2)  Opettajien ammatillista jatkokoulutusta pohtineen työryhmän heinäkuussa 2013 antaman selvityksen pohjalta (”Supporting teacher competence development for better learning outcomes”).
   
      (3)  OECD:n kansainvälinen opetusta ja oppimista koskeva tutkimus.
   
      LIITE
      
         Poliittinen tausta
      
      
                  1.
               
               
                  Euroopan unionin toiminnasta tehdyn sopimuksen 165 ja 166 artikla.
               
            
                  2.
               
               
                  Euroopan parlamentin ja neuvoston suositus elinikäisen oppimisen avaintaidoista, 18. joulukuuta 2006 (1).
               
            
                  3.
               
               
                  Neuvoston ja neuvostossa kokoontuneiden jäsenvaltioiden hallitusten edustajien päätelmät opettajankoulutuksen laadun parantamisesta, 15. marraskuuta 2007 (2).
               
            
                  4.
               
               
                  Neuvoston päätelmät eurooppalaisen koulutusyhteistyön strategisista puitteista vuoteen 2020 saakka (ET 2020), 12. toukokuuta 2009.
               
            
                  5.
               
               
                  Neuvoston päätelmät opettajien ja koulunjohtajien ammattitaidon kehittämisestä, 26. marraskuuta 2009 (3).
               
            
                  6.
               
               
                  Bruggen julkilausuma, 7. joulukuuta 2010, sekä neuvoston ja neuvostossa kokoontuneiden jäsenvaltioiden hallitusten edustajien päätelmät ammatillista koulutusta koskevan tehostetun eurooppalaisen yhteistyön painopisteistä vuosiksi 2011–2020 (4).
               
            
                  7.
               
               
                  Neuvoston päätöslauselma uudistetusta eurooppalaisesta aikuiskoulutusohjelmasta, 28. marraskuuta 2011 (5).
               
            
                  8.
               
               
                  Neuvoston päätelmät koulutuksesta Eurooppa 2020 -strategian yhteydessä – koulutuksen vaikutus talouden elpymiseen, kasvuun ja työllisyyteen, 26. marraskuuta 2012 (6).
               
            
                  9.
               
               
                  Neuvoston päätelmät koulutukseen investoimisesta – vastaus komission tiedonantoon Koulutuksen uudelleenajattelu: sosioekonomisten vaikutusten parantaminen investoimalla taitoihin sekä vuotuiseen kasvuselvitykseen 2013
                      (7).
               
            
                  10.
               
               
                  Neuvoston päätelmät tehokkaasta johtamisesta koulutusalalla, 25. marraskuuta 2013 (8).
               
            
                  11.
               
               
                  Euroopan parlamentin ja neuvoston asetus (EU) N:o 1288/2013 unionin koulutus-, nuoriso- ja urheiluohjelman ”Erasmus+” perustamisesta, 11. joulukuuta 2013 (9).
               
            
                  12.
               
               
                  Neuvoston päätelmät osaamiseen investoimiseen tarkoitetusta tehokkaasta ja innovatiivisesta koulutuksesta, jolla tuetaan vuoden 2014 eurooppalaista ohjausjaksoa, 24. helmikuuta 2014 (10).
               
            
         Muu tausta
      
      
                  1.
               
               
                  Komission tiedonanto Koulutuksen uudelleenajattelu: sosioekonomisten vaikutusten parantaminen investoimalla taitoihin, 20. marraskuuta 2012.
               
            
                  2.
               
               
                  Eurydicen raportti 2013 Key Data on Teachers and School Leaders in Europe.
               
            
         (1)  EUVL L 394, 30.12.2006, s. 10.
      
         (2)  EUVL C 300, 12.12.2007, s. 6.
      
         (3)  EUVL C 302, 12.12.2009, s. 6.
      
         (4)  EUVL C 324, 1.12.2010, s. 5.
      
         (5)  EUVL C 372, 20.12.2011, s. 1.
      
         (6)  EUVL C 393, 19.12.2012, s. 5.
      
         (7)  EUVL C 64, 5.3.2013, s. 5.
      
         (8)  EUVL C 30, 1.2.2014, s. 2.
      
         (9)  EUVL L 347, 20.12.2013, s. 50.
      
         (10)  EUVL C 62, 4.3.2014, s. 4.